**ויקרא ו-י: 'בקרֹבי אקדש' - על חידת מות שני בני אהרן**

**דף למנחה**

**תמצית:** את העיסוק הדקדקני והמפורט בתורת הקורבנות שבפרקינו, מלווה קול שני, עקבי ומהותי, שעולה באוזנינו רק בהקשבה ממוקדת ומרוכזת. כך למשל, מבעד לתיאור המדוקדק של משיחת הכהנים, ההתעכבות הממושכת בתיאור בגדי הכהונה, והאופן הבלעדי שבו יש לבוא אל הקודש – נשמע קול המזהיר מפני קרבת הזרים אל הקורבנות והזבחים. קול זה נשמע מבעד למילה 'קורבן' המכילה בתוכה את הקִרבה – [ההשתוקקות להתקרב אל האל] והסכנה שבקרבה היתרה אל הקודש. דו המשמעות של המילה מייצרת בנפש האנושית פרדוקס, כי כגודל הסכנה כך גודל ההשתוקקות אליה. הגילום המובהק ביותר של הקול הזה מופיע בפרקים שלפנינו, והוא מצוי במוטיב האש הנוכח בדומיננטיות רבה ובמופעים שונים לאורכם: אש הקורבנות, הקטורת, עבודת המשכן הסדירה, וכמובן בהקרבת האש הזרה ואסון מותם החידתי של שני בני אהרן. בלימוד זה נבקש לעקוב אחרי פניה ומופעיה השונים של האש, ולעמוד על כל מה שמצוי בין קורבן לקִרבה, בין אש אהבה ואש מכלה.

1. **פתיחה: 'אֵשׁ תָּמִיד תּוּקַד עַל הַמִּזְבֵּחַ לֹא תִכְבֶּה' (ויקרא ו, ו)**

בפתח הלימוד נבקש לעמוד על משמעות היות האש במקדש **אש תמיד**, שעליה נוסף הציווי 'לא תכבה'. תמידיות זו מעידה על חשיבותה הדרמטית של האש, ועל היותה כוח רציף ומתמשך במקדש. היא פותחת פתח לתהייה ראשונית על תפקידה בפולחן, על מה שהיא מסמלת, וכן הלאה.

**הפסוקים** מובאים כאן כדוגמה אחת בלבד לנוכחותה הדומיננטית של האש בפרקים שלפנינו, ומבליטים את חשיבות שמירת תמידיות האש בחזרה על המילים 'תוקד ...לא תכבה'.

פירושו של **החזקוני** על הציווי 'לא תכבה' מעורר שאלות רבות: האם מהותה של תמידיות האש היא מחמת הדאגה ל'כבוד שמים'? ומה פירוש המושג 'כבוד שמים'? מה מוסיף הביטוי 'כירתו' לתיאור הפולחן במקדש? (אפשר כמובן להוסיף ולפתוח כיווני מחשבה נוספים על הבחירה באש דווקא כשומרת על כבוד השמים, וכן הלאה).

ואילו המדרש **בויקרא רבה** מעלה אספקט אחר של ברית והבטחה הנוגע לתמידיותה של האש. לדידו, היא מהווה עדות לשמירה הדדית המתקיימת בין עם ישראל ואלוהיו, המקבלת כאן מעין צורת חוזה ('אם... הריני').

ננסה לברר עם הלומדים מה עמדתם ביחס לכל אחד מהמקורות. איזה אור מטיל כל מקור על תפקידה ומהותה של האש בפסוקים שלנו, והאם יש לדעתם תכונות ומובנים נוספים לאש במקדש, שלא באו לידי ביטוי במקורות שהבאנו כאן?

א וַיְדַבֵּר ה' אֶל-מֹשֶׁה לֵּאמֹר. ב צַו אֶת אַהֲרֹן וְאֶת בָּנָיו לֵאמֹר, זֹאת תּוֹרַת הָעֹלָה: הִוא הָעֹלָה עַל מוֹקְדָה עַל הַמִּזְבֵּחַ כָּל הַלַּיְלָה עַד הַבֹּקֶר וְאֵשׁ הַמִּזְבֵּחַ תּוּקַד בּוֹ. ג וְלָבַשׁ הַכֹּהֵן מִדּוֹ בַד וּמִכְנְסֵי-בַד יִלְבַּשׁ עַל בְּשָׂרוֹ, וְהֵרִים אֶת הַדֶּשֶׁן אֲשֶׁר תֹּאכַל הָאֵשׁ אֶת הָעֹלָה עַל-הַמִּזְבֵּחַ וְשָׂמוֹ אֵצֶל הַמִּזְבֵּחַ. ד וּפָשַׁט אֶת בְּגָדָיו וְלָבַשׁ בְּגָדִים אֲחֵרִים וְהוֹצִיא אֶת הַדֶּשֶׁן אֶל-מִחוּץ לַמַּחֲנֶה אֶל-מָקוֹם טָהוֹר. ה וְהָאֵשׁ עַל הַמִּזְבֵּחַ תּוּקַד בּוֹ לֹא תִכְבֶּה, וּבִעֵר עָלֶיהָ הַכֹּהֵן עֵצִים בַּבֹּקֶר בַּבֹּקֶר; וְעָרַךְ עָלֶיהָ הָעֹלָה, וְהִקְטִיר עָלֶיהָ חֶלְבֵי הַשְּׁלָמִים. ו אֵשׁ תָּמִיד תּוּקַד עַל הַמִּזְבֵּחַ - לֹא תִכְבֶּה.

(ויקרא פרק ו, פסוקים א-ו)

"כבוד שמים הוא שלא תהא כירתו בטֵלה." (חזקוני,ויקרא פרק ו' פסוק ו').

'צו את בני ישראל' בר קפרא פתח (תהלים יח) 'כי אתה תאיר נרי' אמר הקב"ה לאדם, נרך בידי ונרי בידך. נרך בידי שנא' (משלי כ) 'נר ה' נשמת אדם'. נרי בידך להעלות נר תמיד. אלא אמר הקב"ה, אם הארת נרי הריני מאיר נרך, הוי 'צו את בני ישראל'" (ויקרא רבה פרשה לא)

לצורך הדיון ניתן להיעזר בשאלות המנחות הבאות:

* פירוש החזקוני והמדרש מאפיינים את חשיבותה ומהותה של האש במשכן באופנים שונים מאוד. מהי הסיבה העיקרית לפי כל אחד מהם לתמידיות האש על פי התורה?
* ומה לדעתכם עומד בבסיס הציווי על אש תמיד? איזו מהות מייצגת האש, ומדוע יש להתמיד בהבערתה?
* המדרש בויקרא רבה אמנם עוסק במנורה, אך אש המנורה הודלקה מאש התמיד, ועל כן גם היא לקחה חלק בנצחיותה של האש. האם ניתן לתרגם את המשפט שאומר הקב"ה במדרש 'אם הארת נרי הריני מאיר נרך' - למושגים ותנאים עכשוויים לדעתכם? כיצד אפשר להבין תנאי זה בימינו?

1. **האש כהתלהבות**

כעת נפנה לעסוק בקצרה באחד הביטויים הסימבוליים והנפוצים ביותר המיוחסים לאש, בכלל, ולאש כאנרגיה בעבודה הפולחנית, בפרט - ההתלהבות. כבר במילה 'התלהבות' עצמה יש ביטוי לתכונת יסוד האש והסבר לגיוס האש ככוח מניע בעבודה הרוחנית, כביטוי לרצון הפנימי העז וכן הלאה. נשתהה מעט בכיוון פרשני זה, בין היתר, משום שיש בו תרגום שעשוי להיות רלוונטי לעבודה דתית גם באין מקדש, וביטוי פנימי ואנושי לרעיון אש התמיד במקדש. הדברים המובאים כאן פורסמו ב'ספר היומיום' - ספר שיחותיו של הרבי מלובביץ', שעובדו על ידי תלמידיו לתורות כתובות. הרעיון פשוט, והוא יכול לשמש פתח לדיון בשאלה רחבה יותר באשר לאופנים שונים של עבודה רוחנית:

אמר אדמו"ר הזקן - אחד המאמרים שאמר לי מורי ורבי, המגיד ממעזריטש, היה על הפסוק: "אֵשׁ תָּמִיד תּוּקַד עַל הַמִּזְבֵּחַ לֹא תִכְבֶּה" – וכך אמר מורי ורבי: במשכן שבנו ישראל במדבר, וכן בבית המקדש, הקריבו ישראל קורבנות לה', ואש הייתה יורדת מן השמיים ואוכלת את הקורבנות, אך למרות שהייתה יורדת אש מן השמיים – שזה מראה על התעוררות ושעת רצון למעלה – הרי שעדיין תחילת הדבר הייתה על ידי ישראל למטה, בעבודת ה' שלהם במשכן או בבית המקדש, והיו חייבים להביא תחילה אש פשוטה כדי שתעורר את האש של מעלה. וכמו שאומר זאת הזהר: "רוח [התעוררות] מביאה רוח, ומושכת רוח" – כלומר, רוח ההתעוררות של ישראל למטה מעוררת את רוח ההתעוררות ושעת הרצון למעלה, וזוהי אחת ממצוות התורה להבעיר את האש הפשוטה במזבח – כדי לעורר את האש של מעלה. ובפנימיות העניינים – המזבח הוא האדם, "אָדָם כִּי יַקְרִיב מִכֶּם קָרְבָּן לה'" אך עצם ההקרבה אינה מספיקה, שכן יש צורך להבעיר אש – חמימות התעוררות והתלהבות, ואש חמה זו הרי שהיא "לֹא תִכְבֶּה" – ההתעוררות של האדם מכבה את ה-'לא', את כל ההתנגדויות הפנימיות והחיצוניות על עבודת ה' של האדם" .

והוסיף ואמר לי הרב המגיד: "אתה תלמיד שלי, ועליך הוטל לכבות את ה-'לא' הגדול של כל המתנגדים לפנימיות התורה, ולכן צריך אתה ל-'אש תמיד' שתבער בך. אתה תכבה את ה-'לא', והקב"ה כבר יהפוך 'לא' זה ל-'הן'.

(הרבי מלובביץ', **ספר היומיום**, מתוך אתר "חב"ד הודו")

בדיון כדאי להיעזר בשאלות הבאות:

* לְמה לדעתכם מכוון הרבי מליובביץ' בדבריו: 'אתה תכבה את ה"לא" והקב"ה יהפוך "לא" זה ל"הן"'?
* איזו פעולה רוחנית נדרשת כאן מהמאמין? מדוע דווקא האש היא המסמלת אותה לדעתכם?
* האם אתם מזדהים עם התיאור המובא כאן? מדוע?

1. **'בקרֹבי אקדש ועל פני כל העדה אכבד': על הקִרבה לאש**

משעמדנו על תכונת האש כהתלהבות רוחנית, נבקש להאיר כעת תכונה אחרת שלה, המוצאת את ביטויה בקִרבה אל הקודש, והיא המשיכה אל האש, אשר כרוכה בה סכנה ממשית. תכונה זו מבטאת קונפליקט מהותי שבו נתון האדם המאמין - הרצון להתקרב אל הקודש והאיסור לגעת בו. בלי להכריע בשאלת חטאם המדויק של בני אהרן, ההשלכות החמורות של עצם נוכחותם בקודש מעידות על הסכנה הגדולה הכרוכה בעבודת הכהנים. מתוך הקריאה **בפסוקים** נעלה שאלות על הסיפור הטרגי המתואר בהם; נבקש להבין מהי הסכנה הגדולה הטמונה בקִרבה; ומה נדרש ממי שבוחר או נבחר להתקרב אל הקודש.

בשירה מייחסת **זלדה** לבני אהרן מעשים נאצלים ונכספים. פרשנות זו אינה ברורה מאליה כלל, כיוון שבפתח הדברים הם מתוארים במפורש כחוטאים שבאו על עונשם. מדוע, אם כן, מבקשת זלדה למוּת כבני אהרן? [מה נכסף כל כך במוות זה בעיניה?]

ולסיכום חלק זה, נקרא את דבריו של ישראל אלדד, ונבקש למשוך מתוך דבריו את אותו חוט של השתוקקות אל האש וריחוק ממנה, קרבת יתר וגילויי אש זרה - לאורך כל תולדות הקשר שבין עם ישראל ואלוהיו, ומופעיה השונים בכל דור ודור.

ואף על פי שהמורכבות הזאת של האש היא מתכונותיה הבולטות, ננסה לתת את הדעת לשאלה היסודית, מדוע כך הדבר; מה מלמד אותנו מאפיין זה על הקשר שבין האלוהים והאדם המבקש לעבוד אותו ולהתקרב אליו.

א וַיִּקְחוּ בְנֵי-אַהֲרֹן נָדָב וַאֲבִיהוּא אִישׁ מַחְתָּתוֹ, וַיִּתְּנוּ בָהֵן אֵשׁ וַיָּשִׂימוּ עָלֶיהָ קְטֹרֶת; וַיַּקְרִיבוּ לִפְנֵי ה' אֵשׁ זָרָה אֲשֶׁר לֹא צִוָּה אֹתָם. ב וַתֵּצֵא אֵשׁ מִלִּפְנֵי ה', וַתֹּאכַל אוֹתָם וַיָּמֻתוּ לִפְנֵי ה'. ג וַיֹּאמֶר מֹשֶׁה אֶל-אַהֲרֹן, הוּא אֲשֶׁר-דִּבֶּר ה' לֵאמֹר, בִּקְרֹבַי אֶקָּדֵשׁ וְעַל פְּנֵי כָל הָעָם אֶכָּבֵד; וַיִּדֹּם אַהֲרֹן. ד וַיִּקְרָא מֹשֶׁה אֶל-מִישָׁאֵל וְאֶל אֶלְצָפָן בְּנֵי עֻזִּיאֵל דֹּד אַהֲרֹן; וַיֹּאמֶר אֲלֵהֶם, קִרְבוּ שְׂאוּ אֶת-אֲחֵיכֶם מֵאֵת פְּנֵי הַקֹּדֶשׁ אֶל-מִחוּץ לַמַּחֲנֶה. ה וַיִּקְרְבוּ וַיִּשָּׂאֻם בְּכֻתֳּנֹתָם אֶל מִחוּץ לַמַּחֲנֶה כַּאֲשֶׁר דִּבֶּר מֹשֶׁה. ו וַיֹּאמֶר מֹשֶׁה אֶל-אַהֲרֹן וּלְאֶלְעָזָר וּלְאִיתָמָר בָּנָיו, רָאשֵׁיכֶם אַל תִּפְרָעוּ וּבִגְדֵיכֶם לֹא תִפְרֹמוּ וְלֹא תָמֻתוּ, וְעַל כָּל-הָעֵדָה יִקְצֹף וַאֲחֵיכֶם כָּל-בֵּית יִשְׂרָאֵל יִבְכּוּ אֶת-הַשְּׂרֵפָה אֲשֶׁר שָׂרַף ה'. ז וּמִפֶּתַח אֹהֶל מוֹעֵד לֹא תֵצְאוּ פֶּן-תָּמֻתוּ כִּי שֶׁמֶן מִשְׁחַת ה' עֲלֵיכֶם; וַיַּעֲשׂוּ כִּדְבַר מֹשֶׁה.

(ויקרא פרק י, פסוקים א-ז)

**הימים הבוערים**

**זלדה**

הַיָּמִים הַבּוֹעֲרִים, הַמְעוֹפְפִים

כַּאֲשֶׁר בָּרַחְתִּי מֵחִבַּת הַחֲפָצִים,

כַּאֲשֶׁר חָשַבְתִּי -

זִיו הַכֵּלִים

יְפִי הַגִּנּוּנִים

יֶתֶר לַמְדָנוּת וְכָבוֹד

מַשְׁכִּיחִים אֶת טַעַם הַשָּׁמַיִם

סוֹתְמִים אֶת הַבְּאֵרוֹת.

הַיָּמִים הַבּוֹעֲרִים

כַּאֲשֶׁר שָׁרוּ הַנְּשָׁמוֹת:

לָמוּת כְּמוֹ בְּנֵי אַהֲרֹן

בְּהַקְרִיבְךָ אֵשׁ לֵאלֹהִים -

נַעֲלֶה מִבַּיִת נֶחְמָד

נַעֲלֶה מִגֶּפֶן שֶׁל זָהָב.

* איך ניתן להבין את רצונה של המשוררת 'למות כמו בני אהרן'. כיצד לדעתכם היא מבינה את מעשה הקרבת האש?
* איך אתם מבינים את שם השיר 'הימים הבוערים', ביחס לאש שהקריבו בני אהרן? מאילו ימים היא מבקשת להיחלץ בעזרת האש הזאת?
* האם אתם מרגישים קרבה לדבריה?

אש זו, ראשונה שירדה משמים, קידשה את ברית זרע אברהם עם הארץ הזאת. זאת אש האהבה הגדולה אשר נהרות לא ישטפוה, לא נהר מצרים, לא נהר פרת ולא מים רבים שבעולם כולו. על שני נהרות אלה עמדה תרבות עולם בימי אברהם, בין שני נהרות אלה הדליק אלוהים את אש־ברית־ אברהם. רק פעם אחת נדמה היה שכבתה: בעבדות מצרים. ולא במי הנילוס כבתה, כי אם בים הדמעות של בני ישראל. בבית העבדים כבתה. אבל אלוהים הוציאה מבית העבדים בטרם כבתה עד כלה, נשא אותה למדבר והדליקה בסנה. משם נטלה משה שהועלה מן היאור והפסיק את בכיו. נושא האש לא יבכה. על כן האש לא תכבה. וזו אש התמיד אשר הודלקה על המזבח, תמיד תוקד. לא תאוכל.

אולם אם משמים הודלקה, מן הארץ מכלכליה. על בני ישראל ועל הכהנים בהם הוטל לשמור עליה לבל תכבה. ואם באחד הימים ירעדו אמות הספים והמקדש ומזבחו יעמדו באימת הרעש או חורבן מידי אוייב, תועבר אש התמיד מן המזבח אל שפתי הנביא ותבער בדברו. בדברו תבער, בדברו תועבר אל הדורות הבאים. אש תמיד. מברית בין הבתרים אל סנה בוער, מסנה בוער אל מזבח הכהנים, ממזבח הכהנים אל שפתי נביאים, אש תמיד. אותה האש. זוכים מכלכלים אותה במערכת עצים על המזבח. אין זוכים מכלכלים אותה בגופי עם עולים למוקד. אך לא תכבה. לא כיבוה מי־אמונת־טבילה קלים, לא יכבוה מי־מדע־כבדים. וכל השריפות שנפלו בבית המקדש אף הן לא באו אלא להחניק אש זאת שעל המזבח, בחינת אש אוכלה אש. ואש הקודש חמקה וניצלה ולו גם באותם תלתלי האש של משוררים.

ועוד דרך אחת ניסה זה השטן המתיצב בדרך העם מאז הלך אברהם והאש והמאכלת בזו: להעלות על המזבח אש זרה. ומעשה שטן: הוא נותן אותה בידי גדולים בידי בניו של כהן גדול עצמו, בידי נדב ואביהוא. רואה העם בניו של כהן גדול קרבים למזבח, רואה העם גם אש בידיהם, גם היא בוערת, למה לא יאמין להם העם? וזו סכנה גדולה כי הטעיה גדולה היא, כי קרובה האש לקרובים המבעירים. ״ותצא אש מלפני ה׳ ותאכל אותם וימותו. וידום אהרן. ומשה אמר: ״בקרובי אקדש״. מסוכנת זו האש הזרה אם הקרובים יעלוה. וזה מבחן הקדושה. לא רק כל הזר הקרב יומת, כי אם גם, ועוד ביתר תוקף, כל הקרוב המביא אש זרה יומת. אלה מקצת גלגוליה ומסעיה של אש התמיד. היכן היא עתה? היא חזרה אל נקודת מוצאה. היא עוברת בין בתרי האומה לכרות ברית מחודשת בין הנהרות.

(ישראל אלדד, **הגיונות מקרא**, ירושלים תשי"ט, עמ' קמ"ד)

* מהו נתיבו של 'מסע האש' שמתאר אלדד? האם האש נושאת בכל מופע שלה פנים זהות?
* כיצד מבין אלדד את מעשיהם של בני אהרן? מדוע האש הייתה כה מסוכנת, לדעתו?
* מה מעוררת בכם המחשבה על 'אש תמיד' שעוברת בין טלטלות ותלאות הזמן? האם אתם מזהים עוד מופעים שלה ברצף הקיום שלנו?

1. **סיכום הלימוד: על האש**

בתלמוד בבלי, מסכת יומא מסופר על מסירת יצר העבודה הזרה בידי ישראל וביטולו. במסגרת סיפור זה מסופר -

אותיבו בתעניתא תלתא יומין ותלתא לילואתא, מסרוהו ניהליהו. נפק אתא כי גוריא דנורא מבית קודשי הקודשים. אמר להו נביא לישראל: היינו יצרא דעבודה זרה, שנאמר: ויאמר זאת הרשעה...."

תרגום: ישבו בתענית שלושה ימים ושלושה לילות ונמסר יצר הרע של עבודה זרה בידיהם. יצא משהו שנראה כמו גור [אריה] של אש מבית קודשי הקודשים. אמר להם הנביא לישראל: זהו היצר של העבודה הזרה...

תלמוד בבלי, מסכת יומא, דף סט, עמוד ב

* אילו פנים מקבלת כאן האש?
* מיהו 'גור האריות' הזה, ומה דעתכם על התפקיד המפתיע שבו זכה?
* מה דעתכם על העובדה שגור האש של עבודה זרה יוצא מפתח בית קודשי הקודשים דווקא?
* האם ניתן לדעתכם לקשור בין גור האש הזה ובין האש הזרה של בני אהרן?

'כי עזה כמות אהבה' - אהבה שאהבו דורו של שמד להקדוש ברוך הוא, שנאמר: (תהילים מ"ד) 'כי עליך הורגנו כל היום'. 'קשה כשאוֹל קנאה' - שעתיד הקב"ה לקנא לציון קנאה גדולה, הדא הוא דכתיב: (זכריה ח') 'כה אמר ה' קנאתי לציון קנאה גדולה. רשפיה רשפי אש שלהבת יה'.

רבי ברכיה אמר: כאש של מעלה, לא האש מכבה למים, ולא המים מכבין לאש: מים רבים לא יוכלו לכבות את האהבה, אהבה שהקדוש ברוך הוא אוהב לישראל, שנאמר: 'אהבתי אתכם אמר ה'.

(שה"ש רבה, פרשה ח')

* המדרש עוקב אחר תיאורי אש האהבה ברצף הפסוקים בשיר השירים. אילו תכונות של אהבה באות כאן לידי ביטוי, בהשוואתה לאש?
* נציב את שני המדרשים זה כנגד זה - האם אתם מרגישים שיש לשני מופעי האש החזקים האלה מקום בקודש הקודשים?

**עוד כיוונים להעמקת הסיכום:**

בהמשך לדיון כאן, ואם אופי הקבוצה מאפשר - אפשר לפתח את הדיון לכיוון אישי יותר ולשאול:

האם גם אתם חוויתם פעם את הפנים הכפולות האלה של האש?

איך הרגשתם מול הגילוי הכפול הזה?

אפשר לכוון שאלה זו גם למישור האמוני, הפולחני וכדומה, או בהשאלה למישור הזוגי, המשפחתי, החברי, והאישי.